**Adolygiad Cenedlaethol ar y Cyd rhwng Arolygiaeth Gofal Iechyd Cymru, Arolygiaeth Gofal Cymru ac Estyn**

**Sut mae gwasanaethau gofal iechyd, gwasanaethau addysg a gwasanaethau plant yn cefnogi anghenion iechyd meddwl plant a phobl ifanc yng Nghymru?**

**Cylch Gorchwyl**

**Cyd-destun**

Mae iechyd meddwl da yn rhan hollbwysig o lesiant cyffredinol plant a phobl ifanc. Mae'n gysylltiedig ag iechyd corfforol, profiadau bywyd a chyfleoedd mewn bywyd. Mae llawer o wahanol ffactorau yn achosi iechyd meddwl gwael mewn plant a phobl ifanc. Gall y rhesymau hyn fod yn gymhleth, ac mae'n bosibl na fydd un achos penodol ond yn hytrach, y bydd cyfuniad o ffactorau cyfrannol.

Un risg allweddol wrth gynnal llesiant meddwl plant a phobl ifanc y mae angen cymorth arnynt yn y gymuned yw hygyrchedd y cymorth cywir ar yr adeg gywir, a gan y gwasanaeth cywir. Er enghraifft, pa gymorth sydd ar gael i blant a phobl ifanc sy'n aros am asesiad gan Wasanaethau Iechyd Meddwl Plant a'r Glasoed (CAMHS) arbenigol. At hynny, sut y gall unigolyn gael cymorth digonol â'i iechyd meddwl os yw wedi cael asesiad gan wasanaethau arbenigol CAMHS ond nad yw'n bodloni'r trothwy ar gyfer ymyriad gan CAMHS?

Mae'r effeithiau economaidd-gymdeithasol ar iechyd meddwl plant a phobl ifanc yn destun pryder. Yn 2022, nododd y Sefydliad Iechyd wahaniaeth mawr mewn lefelau amddifadedd economaidd-gymdeithasol, lle roedd mwy o bresgripsiynau yn cael eu rhoi ac argyfyngau iechyd meddwl yn digwydd yn yr ardaloedd mwyaf difreintiedig ledled Cymru, Lloegr a'r Alban[[1]](#footnote-1). Mae Iechyd Cyhoeddus Cymru hefyd yn pwysleisio[[2]](#footnote-2) bod plant a phobl ifanc sy'n byw yn yr ardaloedd mwyaf difreintiedig yn gymdeithasol yng Nghymru ddwywaith yn fwy tebygol o ddioddef argyfwng iechyd meddwl o gymharu â'r rhai sy'n byw yn yr ardaloedd lleiaf difreintiedig. Tynnir sylw tebyg at y materion hyn yn strategaeth Comisiynydd Plant Cymru, [*Gwella Bywyd i Blant yng Nghymru:* *Ein strategaeth tair blynedd 2023-2026.*](https://www.childcomwales.org.uk/wp-content/uploads/2023/05/StrategaethTairBlynedd_CYM.pdf)

Er mwyn gwella'r gwasanaethau iechyd meddwl a ddarperir i bawb yng Nghymru, rhoddodd Llywodraeth Cymru y ddeddfwriaeth *Mesur Iechyd Meddwl (Cymru) 2010* ar waith, ac yn 2012, cyhoeddodd ei strategaeth 10 mlynedd ar gyfer iechyd meddwl, sef [*Law yn Llaw at Iechyd Meddwl*](https://www.gov.wales/sites/default/files/publications/2020-01/together-for-mental-health-delivery-plan-2019-to-2022.pdf) (disgwylir i'r strategaeth Iechyd Meddwl newydd gael ei chyhoeddi yn ystod hydref 2023). [Roedd y strategaeth yn awgrymu llawer o gamau gweithredu ar gyfer plant a phobl ifanc, gan gynnwys hyrwyddo llesiant ac atal salwch meddwl a sicrhau ei bod yn haws cael gafael ar wasanaethau CAMHS arbenigol. Yn 2015, lansiodd Llywodraeth Cymru [*Law yn Llaw dros Blant a Phobl Ifanc*](http://www.wales.nhs.uk/documents/Framework%20For%20Action.pdf); rhaglen amlasiantaeth a luniwyd i wella gwasanaethau iechyd meddwl i blant. Yn ddiweddarach yn 2018, awgrymodd adroddiad a gyhoeddwyd gan y [*Pwyllgor Plant, Pobl Ifanc ac Addysg, sef ‘Cadernid Meddwl’*](https://senedd.wales/laid%20documents/cr-ld11522/cr-ld11522-w.pdf) nifer o newidiadau i'r rhaglen amlasiantaeth, a gafodd ei hymestyn tan 2022. Mae *Adroddiad Blynyddol 2021-2022* Estyn yn tynnu sylw at y ffaith y bu cynnydd amlwg yn y galw am gymorth llesiant ac iechyd meddwl ar gyfer plant a phobl ifanc ym mhob sector. Tynnir sylw pellach at hyn yn adroddiad y Comisiynydd Plant; [*Dim Drws Anghywir:* *dod â gwasanaethau ynghyd i ddiwallu anghenion plant*](https://www.complantcymru.org.uk/cyhoeddiadau/dim-drws-anghywir-dod-a-gwasanaethau-ynghyd-i-ddiwallu-anghenion-plant/).](https://www.legislation.gov.uk/mwa/2010/7/contents)

Yn ogystal â'r cymorth a roddir i bobl ifanc gan eu rhieni, eu gofalwyr, eu hysgolion neu eu cyfoedion, caiff cymorth iechyd meddwl pellach ei ddarparu yn bennaf gan wasanaethau cymunedol. Mae hyn yn aml gan wasanaethau gofal sylfaenol, timau'r awdurdod lleol neu wasanaethau addysg. Os bydd angen cymorth mwy arbenigol ar blentyn neu berson ifanc ar gyfer ei iechyd meddwl gan wasanaethau megis gwasanaethau CAMHS arbenigol, dim ond drwy gael ei atgyfeirio y gellir cael gafael ar y cymorth hwn. Fodd bynnag, gall y problemau sy'n bodoli ar gyfer rhai pobl o fewn gwasanaethau plant, fel diffyg diagnosis priodol o gyflwr iechyd meddwl, achosi cymhlethdodau pellach. Er enghraifft, os bydd person ifanc yn hunan-niweidio, weithiau ystyrir nad yw'n cyrraedd trothwy diagnosis iechyd meddwl neu weithiau ni fydd wedi cael diagnosis o gyflwr iechyd meddwl. Yn y rhan fwyaf o achosion, caiff unigolion eu hatgyfeirio at wasanaethau CAMHS arbenigol gan feddyg teulu, ond gwneir rhai atgyfeiriadau gan wasanaethau plant neu wasanaethau addysg yr awdurdod lleol. Er mwyn i wasanaethau CAMHS arbenigol dderbyn yr atgyfeiriad, rhaid iddo gael ei gymeradwyo fel rhan o broses asesu sy'n seiliedig ar lefel y risg a symptomau'r unigolyn.

Mae amrywiaeth o wybodaeth a ddelir gan AGIC yn dangos bod y galw am gymorth iechyd meddwl yn uwch o lawer na chapasiti'r gwasanaeth. Mae hwn yn fater cenedlaethol, sydd wedi gwaethygu yn sgil pandemig COVID-19, a arweiniodd at sefyllfa lle roedd nifer uchel o blant a phobl ifanc yn aros cyfnodau estynedig am asesiad ac ymyriad gan wasanaethau CAMHS arbenigol. O ganlyniad, gall hyn olygu nad yw pobl yn cael y cymorth sydd ei angen ac, mewn rhai achosion, bydd eu cyflwr iechyd meddwl yn dirywio ymhellach.

O ystyried y pryderon a nodwyd uchod a'r ffynonellau gwybodaeth allweddol, ysgrifennodd AGIC at Arolygiaeth Gofal Cymru (AGC) ac Estyn ym mis Ionawr 2022 i ofyn a fyddent yn barod i ystyried ymgymryd â gwaith ar y cyd yn y maes hwn. Cytunwyd ar hyn, a phenderfynwyd ym mis Gorffennaf 2022 y byddai AGIC yn arwain adolygiad ar y cyd, a fyddai'n dechrau yn ystod 2023-2024. Ni fydd Archwilio Cymru yn cymryd rhan yn yr adolygiad ond bydd yn cefnogi'r tri sefydliad drwy gydol y prosiect.

**Ystyried gwaith gan sefydliadau eraill**

Bydd AGIC, AGC ac Estyn yn ystyried unrhyw waith sy'n mynd rhagddo neu y bwriedir ei gynnal yng Nghymru mewn perthynas ag anghenion iechyd meddwl plant a phobl ifanc, nad ydynt yn cael eu rheoli gan wasanaethau CAMHS arbenigol. Yn benodol, y cymorth sydd ar gael i'r rhai sy'n aros am asesiad CAMHS arbenigol, neu'r rhai nad ydynt yn cyrraedd y trothwy ar gyfer ymyriad gan wasanaethau CAMHS arbenigol.

**Cwmpas**

Nod ein hadolygiad ar y cyd yw ystyried a yw plant a phobl ifanc yn cael cymorth amserol ac effeithiol i ddiwallu eu hanghenion iechyd meddwl. Bydd ein hadolygiad yn canolbwyntio ar blant rhwng 11 ac 16 oed mewn addysg orfodol ac yn ystyried y gwasanaethau sydd ar gael i gefnogi eu hanghenion iechyd meddwl o fewn gwasanaethau gofal iechyd, gwasanaethau addysg a gwasanaethau plant, cyn cael eu hatgyfeirio at wasanaethau CAMHS arbenigol neu cyn cael eu hasesu ganddynt.

Os bydd unrhyw wybodaeth yn dod i law mewn perthynas â phlant neu bobl ifanc y tu hwnt i'r ystod oedran hon, yna caiff ei choladu a'i defnyddio i lywio penderfyniadau a gweithgarwch sicrwydd yn y dyfodol gan bob arolygiaeth.

Mae ein gwaith ymchwil a'n gwaith ymgysylltu â rhanddeiliaid wedi helpu i lywio cwmpas ein gwaith i ateb y cwestiwn canlynol:

* **Sut mae gwasanaethau gofal iechyd, gwasanaethau addysg a gwasanaethau plant yng Nghymru yn cefnogi anghenion iechyd meddwl plant a phobl ifanc, pan fyddant yn aros am asesiad, neu'r rhai nad ydynt yn bodloni'r meini prawf ar gyfer ymyriad gan wasanaethau CAMHS arbenigol?**

Mae ein llinellau ymholi allweddol yn cynnwys y canlynol:

* A yw gwasanaethau addysg a gwasanaethau phlant yn rhoi cymorth effeithiol i blant a phobl ifanc sydd â chyflyrau iechyd meddwl newydd neu gyflyrau sy'n bodoli eisoes?
* Pa wasanaethau sydd ar gael i reoli anghenion iechyd meddwl plant a phobl ifanc ledled Cymru?
* A oes ymyriadau gofal iechyd amserol a chyfartal ar gael i blant a phobl ifanc er mwyn cefnogi eu hanghenion iechyd meddwl?
* A yw ymyriadau gofal iechyd yn ddigonol i gefnogi anghenion iechyd meddwl plant a phobl ifanc, pan fyddant yn aros am asesiad, neu'r rhai nad ydynt yn bodloni'r meini prawf ar gyfer ymyriad gan wasanaethau CAMHS arbenigol?
* Pa lwybrau atgyfeirio sydd ar waith gan wasanaethau gofal iechyd a gwasanaethau awdurdodau lleol er mwyn i blant a phobl ifanc allu cael gafael ar wasanaethau CAMHS arbenigol, ac a ydynt yn effeithiol?
* Sut mae gwasanaethau yn ystyried cydraddoldeb, amrywiaeth a chynhwysiant i blant a phobl ifanc y mae angen cymorth iechyd meddwl arnynt, a'r rhai y mae amddifadedd economaidd-gymdeithasol yn effeithio arnynt?

**Methodoleg**

Er mwyn ystyried y llinellau ymholi allweddol uchod, bydd ein dull o weithio yn cynnwys gwaith gan AGIC, Estyn ac AGC i archwilio'r prosesau sydd ar waith o fewn eu cylchoedd gwaith penodol, sef gofal iechyd, addysg a gwasanaethau plant. Drwy gydol y broses, byddwn yn ceisio ystyried tystiolaeth o arferion da a meysydd i'w gwella.

Er mwyn helpu i lywio canfyddiadau ein hadolygiad, byddwn yn ystyried y canlynol:

* Profiadau pobl ifanc rhwng 11 ac 16 oed y mae angen cymorth arnynt â'u hiechyd meddwl
* Profiadau rhieni, gwarcheidwaid neu ofalwyr sy'n gyfrifol am y bobl ifanc y mae angen cymorth arnynt â'u hiechyd meddwl.

Byddwn yn ceisio ymgysylltu â'r canlynol:

* Pobl ifanc, rhieni, gwarcheidwaid neu ofalwyr am eu profiadau o gymorth iechyd meddwl, ac amrywiaeth o staff sy'n rhyngweithio â phlant neu sy'n rheoli'r gwasanaethau y gall fod eu hangen ar blentyn i gefnogi ei anghenion iechyd meddwl, o fewn gwasanaethau gofal iechyd, gwasanaethau addysg a gwasanaethau plant
* Y cyhoedd a staff drwy arolygon cenedlaethol.

**Bydd AGIC yn gwneud y canlynol:**

* Datblygu ac ystyried hunanasesiadau byrddau iechyd o'r gwasanaethau iechyd meddwl sydd ar gael i blant a phobl ifanc ledled Cymru
* Ymgymryd â gwaith i adolygu dogfennau ac i ddadansoddi data byrddau iechyd
* Dadansoddi data cenedlaethol allweddol mewn perthynas ag iechyd meddwl plant a phobl ifanc yng Nghymru
* Ymgymryd ag ymarfer olrhain achosion o blant a phobl ifanc sydd wedi cael cymorth ar gyfer eu hiechyd meddwl cyn cael asesiad gan wasanaethau CAMHS arbenigol neu yn dilyn asesiad o'r fath.

**Bydd AGC yn gwneud y canlynol:**

* Canolbwyntio ar y plant a'r bobl ifanc y mae'r gwasanaethau plant yn ymwybodol ohonynt, a all gynnwys y canlynol:
  + Plant a phobl ifanc sy'n derbyn gofal[[3]](#footnote-3)
  + Plant sy'n cael llety mewn lleoliadau anghofrestredig[[4]](#footnote-4)
* Coladu ac ystyried gwybodaeth gan awdurdodau lleol a darparwyr ledled Cymru
* Helpu AGIC i ymgymryd â'i ymarfer olrhain achosion o blant a phobl ifanc sydd wedi cael cymorth ar gyfer eu hiechyd meddwl.

**Bydd Estyn yn gwneud y canlynol:**

* Dadansoddi tystiolaeth a chanfyddiadau o arolygiadau Estyn a gynhaliwyd rhwng mis Chwefror 2022 a mis Gorffennaf 2023, mewn perthynas ag anghenion iechyd meddwl plant yn y sefydliadau canlynol:
  + Ysgolion uwchradd ac ysgolion annibynnol
  + Ysgolion pob oed
  + Ysgolion arbennig[[5]](#footnote-5) ac ysgolion arbennig annibynnol,
  + Unedau cyfeirio disgyblion[[6]](#footnote-6).

**Gweithio gyda sefydliadau eraill**

Byddwn yn ceisio cydweithio ag amrywiaeth o randdeiliaid. Bydd hyn yn ein helpu i ymgysylltu â phlant a phobl ifanc, eu rhieni, eu gwarcheidwaid, eu gofalwyr ac aelodau o'u teuluoedd, i ddeall eu profiadau pan fo angen cymorth iechyd meddwl arnynt. Byddwn yn cydgysylltu â rhanddeiliaid ar adegau allweddol drwy gydol yr adolygiad, er mwyn rhannu cynlluniau a sicrhau bod unrhyw gyfleoedd i gydweithio yn cael eu hystyried er mwyn osgoi dyblygu ymdrechion yn ddiangen ac i rannu canfyddiadau ar ôl cwblhau gwaith maes.

**Cynllunio**

Byddwn yn sefydlu grŵp cyfeirio rhanddeiliad er mwyn helpu i lywio'r adolygiad. Bydd y grŵp yn rhoi cyngor a chymorth i'n bwrdd prosiect mewnol yn ôl yr angen, wrth weithredu'r adolygiad o ddydd i ddydd.

**Amserlen**

Dechreuodd gwaith pennu cwmpas a gwaith ymchwil ar gyfer yr adolygiad yn ystod 2022, a gwnaed gwaith pellach yn ystod gwanwyn 2023 i fireinio cwmpas yr adolygiad. Dechreuodd y gwaith o gynllunio methodoleg yr adolygiad ar gyfer y gwaith maes yn ystod mis Medi 2023.

Ar ôl derbyn data hunanasesiadau'r byrddau iechyd, ac ar ôl dadansoddi'r data hynny, caiff yr ardaloedd a'r adnoddau methodoleg ar gyfer y gwaith maes eu pennu. Caiff y gwaith maes ei gynnal yn ystod gaeaf 2023-24, gan anelu at ddadansoddi canfyddiadau'r gwaith maes yn ystod gwanwyn 2024. Bwriedir cyhoeddi adroddiad cenedlaethol yn ystod hydref 2024.

Llinell amser arfaethedig:

|  |  |
| --- | --- |
| Mireinio'r cwmpas a gwaith cynllunio | Haf 2023 |
| Cynllunio'r gwaith maes a gweithgarwch o bell/ar safleoedd | Tachwedd 2023 – 30 Ebrill 2024 |
| Lansio arolygon i'r cyhoedd a gweithwyr proffesiynol | Ionawr 2024 |
| Dadansoddi'r dystiolaeth | Mai 2024 |
| Drafftio'r adroddiad | Mehefin 2024 |
| Dyddiad cyhoeddi'r adroddiad | Yn ystod hydref 2024. |

**Dadansoddi ac adrodd**

Daw'r adolygiad i ben drwy gyhoeddi adroddiad cenedlaethol ar y cyd yn ystod hydref 2024. Bydd yr adroddiad yn nodi themâu allweddol a meysydd lle ceir arferion da a bydd yn gwneud argymhellion lle caiff gwelliannau gofynnol eu nodi drwy gydol ein hadolygiad. Os caiff unrhyw bryderon brys eu nodi yn ystod ein hadolygiad, cânt eu codi'n brydlon â darparwyr gofal iechyd, gwasanaethau addysg a gwasanaethau plant neu Lywodraeth Cymru. Yn ogystal, lle byddwn o'r farn bod hynny'n briodol, caiff unrhyw ganfyddiadau interim eu cyfleu i'n rhanddeiliaid, darparwyr gofal iechyd, gwasanaethau plant a gwasanaethau addysg fel y bo'n briodol.

**Cyhoeddi ac ymgysylltu**

Caiff tudalen we benodedig ei datblygu ar gyfer yr adolygiad ar wefan AGIC, a fydd yn cynnwys y wybodaeth ddiweddaraf am ganfyddiadau allweddol yr adolygiad. Byddwn hefyd yn defnyddio sawl adnodd cyfathrebu a sianeli ar y cyfryngau cymdeithasol i godi ymwybyddiaeth o'r ffordd y gall pobl gymryd rhan yn yr arolwg cenedlaethol a'r gweithgareddau ymgysylltu. Ar ôl cyhoeddi'r adroddiad cenedlaethol, caiff gwaith dilynol, gwaith ymgysylltu a digwyddiadau dysgu posibl eu hystyried.

**Dilyn i fyny**

Ein disgwyliad yw y bydd gwasanaethau'n ystyried y canfyddiadau yn ein hadroddiad ynghyd â'r argymhellion, ac yn cyflwyno cynllun gwella i bob arolygiaeth berthnasol gan dynnu sylw at ba gamau a gymerir i wneud y gwelliannau gofynnol. Byddwn yn ceisio monitro'r camau gweithredu a weithredwyd i ddeall effaith ein gwaith.

**Data personol**

Mae'r adolygiad hwn yn rhan o'n gwaith i ddarparu sicrwydd annibynnol ar ansawdd a diogelwch gwasanaethau gofal iechyd, gwasanaethau addysg a gwasanaethau gofal cymdeithasol yng Nghymru. Mae Deddf Iechyd a Gofal Cymdeithasol (Iechyd Cymunedol a Safonau) 2003 (Rhan II, Pennod 4) yn rhoi'r pŵer i AGIC gynnal arolygiadau ac adolygiadau o'r GIG neu wasanaethau a ddarperir i'r GIG, ac ymchwilio iddynt.

Pan fyddwn yn prosesu data personol, gwneir hynny'n unol â deddfwriaeth diogelu data, gan gynnwys Deddf Diogelu Data 2018 a'r Rheoliad Cyffredinol ar Ddiogelu Data. Ceir rhagor o wybodaeth yn:

* Hysbysiad preifatrwydd AGIC sydd ar gael ar ei gwefan: [Hysbysiad preifatrwydd AGIC](https://www.agic.org.uk/polisi-preifatrwydd)
* Hysbysiad preifatrwydd Estyn, sydd ar gael ar ei gwefan yma: [Hysbysiad preifatrwydd Estyn](https://www.estyn.llyw.cymru/datganiad-preifatrwydd?_ga=2.203858264.970647146.1698224882-258360001.1698224477)
* Hysbysiad preifatrwydd AGC, sydd ar gael ar ei gwefan yma: [Hysbysiad preifatrwydd AGC](https://www.arolygiaethgofal.cymru/sut-rydym-yn-defnyddioch-gwybodaeth-bersonol).

1. [Improving children and young people's mental health services: Local data insights from England, Scotland and Wales](https://reader.health.org.uk/improving_CYPMHS) [↑](#footnote-ref-1)
2. [Dadansoddiad newydd yn datgelu anghydraddoldebau o ran gofal iechyd meddwl plant a phobl ifanc yng Nghymru: cyhoeddwyd 2022](https://icc.gig.cymru/newyddion1/dadansoddiad-newydd-yn-datgelu-anghydraddoldebau-o-ran-gofal-iechyd-meddwl-plant-a-phobl-ifanc-yng-nghymru/) [↑](#footnote-ref-2)
3. [Mae Adran 74 o'r Ddeddf Gwasanaethau Cymdeithasol a Llesiant (Cymru) 2014](https://www.legislation.gov.uk/anaw/2014/4/section/74/welsh) yn nodi bod plentyn sy'n derbyn gofal gan awdurdod lleol yn blentyn sydd yn ei ofal; neu y mae llety wedi ei ddarparu iddo, am gyfnod parhaus o fwy na 24 awr, gan yr awdurdod wrth i’r awdurdod arfer unrhyw un neu rai o’r swyddogaethau sy’n swyddogaethau gwasanaethau cymdeithasol, ac eithrio swyddogaethau o dan adran 15, Rhan 4, neu adran 109, 114 neu 115. [↑](#footnote-ref-3)
4. [Mae Adran 5 o Ddeddf Rheoleiddio ac Arolygu Gofal Cymdeithasol (Cymru) 2016](https://www.legislation.gov.uk/anaw/2016/2/section/5/welsh) yn tynnu sylw at y ffaith ei bod yn drosedd i berson ddarparu gwasanaeth rheoleiddiedig heb fod wedi ei gofrestru mewn cysylltiad â’r gwasanaeth hwnnw. [↑](#footnote-ref-4)
5. Mae ysgolion arbennig yn darparu addysg i ddisgyblion ag ystod o anghenion addysgol arbennig, gan gynnwys y rhai hynny ag anableddau corfforol, amhariadau synhwyraidd, anawsterau dysgu ac anawsterau ymddygiadol. Maent yn darparu addysg i ddisgyblion rhwng 3 a 19 oed. [↑](#footnote-ref-5)
6. Yn ôl y gyfraith, mae unedau cyfeirio disgyblion yn fath o ysgol ac addysg heblaw yn yr ysgol (AHY). Cânt eu sefydlu a'u rheoli gan awdurdod lleol i ddarparu addysg addas i blant a phobl ifanc na fyddent o bosibl, oherwydd salwch, gwaharddiad neu reswm arall, yn cael addysg o'r fath (adran 19 o Ddeddf Addysg 1996). [↑](#footnote-ref-6)